
Tisztelt Képviselő-testület !
Közeledik a nyári tanítási szünet, ezért a Tisztelt Képviselő-testületnek ki kell alakítani az álláspontját azzal kapcsolatban is, hogy jelentkező igény alapján miként szervezi meg a gyermekek nyári nappali, munkaidőben történő felügyeletét.

Az elmúlt három évben az iskolai tanév végéhez közeledve a 
Gyermekjóléti és Szociális Szolgáltató Központ felkérésére az általános iskola előzetes igényfelmérést készített arról, hogy szükséges-e a nyári gyermekfelügyelet biztosítása az iskoláskorú gyermekek számára. 
Jellemzően 30-35 fő alsó tagozatos gyermek törvényes képviselője kért felügyeletet a nyári szünet meghatározott napjaira.

A szünet teljes időtartamára ( 2  és fél hónap) a felügyeletet és a programok koordinálását, valamint a programok egy jelentős részének megszervezését és lebonyolítását a gyermekjóléti szolgálat végezte az akkori intézményi struktúra adta lehetőségeit kihasználva 8 fő intézményi szakember, segítő közreműködésével és folyamatos jelenlétével. Jelenleg ez a létszám az átszervezés következményeként két főre csökkent, ami felveti annak szükségességét, hogy áttekintsük a szünidei felügyeletre vonatkozó kérdéseket, lehetőségeket.
A gyermekek felügyeletének lehetőségeit jogszabály szabályozza.
A tanulók számára megszervezhető nyári gyermekfelügyelet a gyermekek napközbeni ellátása keretében valósítható meg, melyről a Gyvt. az alábbiak szerint rendelkezik: 

„94. § (1) A települési önkormányzat, fővárosban a fővárosi kerületi önkormányzat, illetve a fővárosi önkormányzat által közvetlenül igazgatott terület tekintetében a fővárosi önkormányzat feladata a gyermekek védelme helyi ellátó rendszerének kiépítése és működtetése, a területén lakó gyermekek ellátásának megszervezése. 

(2) A települési önkormányzat az e törvényben foglaltak szerint, a (2a)-(4) bekezdésben meghatározottak figyelembevételével biztosítja a személyes gondoskodást nyújtó gyermekjóléti alapellátásokat, valamint, ha a (2a)-

(4) bekezdés alapján nem köteles az ellátás biztosítására, szervezi és közvetíti a máshol igénybe vehető ellátásokhoz való hozzájutást.” 

A Gyvt. következő jogszabályi rendelkezése tovább pontosítja a gyermekjóléti alapellátásokat: 

„15. § (2) A személyes gondoskodás keretébe tartozó gyermekjóléti alapellátások: 

a) a gyermekjóléti szolgáltatás, 

b) a gyermekek napközbeni ellátása” 

valamint: 
„41. § (1) A gyermekek napközbeni ellátásaként a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkeztetését kell megszervezni azon gyermekek számára, akiknek szülei, nevelői, gondozói munkavégzésük - 

ideértve a gyermekgondozási díj folyósítása melletti munkavégzést is -, munkaerő-piaci részvételt elősegítő programban, képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. A napközbeni ellátás keretében biztosított szolgáltatások időtartama lehetőleg a szülő munkarendjéhez igazodik. 

(2) A gyermekek napközbeni ellátását különösen az olyan gyermek számára kell biztosítani, 

a) akinek fejlődése érdekében állandó napközbeni ellátásra van szüksége, 

b) akit egyedülálló vagy időskorú személy nevel, 

c) akinek a szülője, gondozója szociális helyzete miatt az ellátásról nem tud gondoskodni. 
(3)A gyermekjóléti alapellátás keretében biztosított gyermekek napközbeni ellátásának formái - a gyermekek életkorának megfelelően - 

a) a bölcsőde, a hetes bölcsőde, 

b) a családi napközi, 

c) a családi gyermekfelügyelet, 

d) a házi gyermekfelügyelet, 

e) az alternatív napközbeni ellátás.” 

A Gyvt. részletezi az alternatív napközbeni ellátás fogalmát: 

„44/A.§ Alternatív napközbeni ellátás a játszótéri program, játszóház,  klubfoglalkozás keretében nyújtott, 

a) a szülő és a gyermek kapcsolatát erősítő, a gyermek szocializációját támogató, valamint egyéb szabadidős és prevenciós szolgáltatás, 

b) a csellengő vagy egyéb okból veszélyeztetett iskoláskorú gyermekek számára biztosított nappali felügyelet, sport-, illetve egyéb foglalkozás és étkeztetés, 

feltéve, ha a működtető rendelkezik az ehhez szükséges – külön jogszabályban meghatározott - személyi és tárgyi feltételekkel.” 

Amennyiben a képviselő-testület úgy dönt, hogy településünkön a nyári gyermekfelügyelet 2016. június 20. és 2016. augusztus 31. között munkanapokon kerüljön megszervezésre, lehetőség szerint a nyári gyermekfelügyelet az igénylő szülők munkarendjéhez megfelelően igazodva, de fő szabályként a tanév rendje szerinti napi időtartamban, tehát 8-16 óra között kell biztosítani. Természetesen a nyári gyermekfelügyeletet igénylő tanulói létszámhoz viszonyítva szükséges meghatározni az őket felügyelő felnőttek számát. Meg kell határozni továbbá a felügyelet helyszínét, a nyári gyermekfelügyelet alatt megvalósítani tervezett programokat, a gyermekfelügyelet ellátásában résztvevők személyét. 

A nyári gyermekfelügyeletnek tehát – az előzőekből adódóan - személyi és dologi kiadásai is lesznek. Olyanok például, mint a nyári gyermekfelügyelet személyi feltételeinél megjelenő, a gyermekfelügyeletet ellátók bérköltsége, továbbá dologi kiadásnál a kézműves-kreatív foglalkozások anyagköltsége. Ennek hozzávetőleges költsége 500 ezer forint. 
Martfű Város Önkormányzata jelenleg nem rendelkezik a program lebonyolításához szükséges személyi feltételekkel (nincsenek szakirányú alkalmazottai, és ilyen célra feladatalapú támogatást sem biztosít a központi költségvetés), ezért nem javaslom a nyári gyermekfelügyelet megszervezését településünkön. 
Kérem a Tisztelt Képviselő-testületet, hogy az előterjesztést vitassa meg, alakítsa ki az álláspontját.  

a nyári szünidei gyermekfelügyelet biztosításáról  
Martfű Város Önkormányzatának Képviselő-testülete megtárgyalta a nyári szünidei gyermekfelügyelet biztosításával kapcsolatos előterjesztést, mely alapján az alábbi döntést hozta: 

Martfű Város Önkormányzatának Képviselő-testülete a nyári szünidei gyermekfelügyelet személyi és finanszírozási feltételeit nem tudja biztosítani, ezért 2016. évben nem szervezi meg ezen szolgáltatást. 

Erről értesülnek: 

1. JNSZ Megyei Kormányhivatal 

